Lyginamasis variantas

PATVIRTINTA

Molėtų rajono savivaldybės tarybos

2012 m. vasario 23 d. sprendimu Nr. B1-15

( Molėtų rajono savivaldybės tarybos

2018 m. balandžio 26 d. sprendimu Nr. B1-

111 redakcija)

**MOLĖTŲ RAJONO SAVIVALDYBĖS VIETINĖS RINKLIAVOS UŽ LEIDIMO ĮRENGTI IŠORINĘ REKLAMĄ IŠDAVIMĄ NUOSTATAI**

I. BENDROSIOS NUOSTATOS

1. Vietinė rinkliava už leidimo įrengti išorinę reklamą Molėtų rajono savivaldybės teritorijoje išdavimą (toliau – Rinkliava) yra Molėtų rajono savivaldybės tarybos sprendimu nustatyta rinkliavos mokėtojams privaloma įmoka, galiojanti Molėtų rajono savivaldybės teritorijoje ir įskaitoma į Molėtų rajono savivaldybės biudžetą.

2. Išorinė reklama įrengiama vadovaujantis visais įrengimo metu galiojančiais išorinės reklamos skleidimą bei reklamos įrengimą reglamentuojančiais teisės aktais ir taisyklėmis.

II. RINKLIAVOS OBJEKTAS

3. Rinkliava renkama už leidimo įrengti išorinę reklamą Molėtų rajono savivaldybės teritorijoje išdavimą.

III. RINKLIAVOS MOKĖTOJAI

4. Rinkliavą moka fiziniai ir juridiniai asmenys, norintys įrengti išorinę reklamą Molėtų savivaldybės teritorijoje.

IV. RINKLIAVOS DYDŽIAI

5. Už leidimo įrengti išorinę reklamą (nuorodas, reklamos įrenginius, reklamos inžinerinius statinius ir pan.) savivaldybės teritorijoje išdavimą, nustatoma vietinė rinkliava (vienam kvadratiniam metrui reklamos ploto, vieneriems metams, pagal reklamos patrauklumo zonas):

5.1. pirma zona (Molėtų r. savivaldybės ribose prie magistralinio kelio A-14 Vilnius – Utena po 100 m į abi puses ) - ~~58 Eur~~ **29 Eur**;

5.2. antra zona (Molėtų mieste prie Vilniaus g., Inturkės g., Amatų g. ir prie jų esančios teritorijos į abi gatvės puses) - 29 Eur;

5.3. trečia zona (kitose Molėtų miesto gatvėse ir Luokesos seniūnijos teritorijoje) –

23 Eur;

5.4. ketvirta zona (kitose Molėtų rajono savivaldybės vietovėse) - 14 Eur.

5.5. ~~maksimalus vietinės rinkliavos (už leidimo įrengti išorinę reklamą ne ant Molėtų rajono savivaldybės objektų išdavimą) dydis – 5792 Eur.~~

**Išduodant leidimą įrengti išorinę reklamą iki 5 kv. m. reklamos plotui mokamas visas Rinkliavos dydis. Kitais atvejais Rinkliava mažinama:**

**5.5.1. reklamos plotui nuo 5 – 10 kv. m. – mažinama 10 proc.;**

**5.5.2. reklamos plotui nuo 10 – 15 kv. m. – mažinama 15 proc.;**

**5.5.3. reklamos plotui nuo 15 – 20 kv. m. – mažinama 20 proc.;**

**5.5.4. reklamos plotui virš 20 kv. m. ir daugiau – mažinama 25 proc.**

6. Už leidimo įrengti trumpalaikę (iki 1 mėnesio) išorinę reklamą masinių renginių, švenčių, parodų, akcijų metu tam numatytose vietose išdavimą nustatomas 0,6 Eur už 1 kv. m. reklamos ploto vienos dienos rinkliavos dydis.

V. RINKLIAVOS APSKAIČIAVIMAS

7. Rinkliava už leidimo įrengti išorinę reklamą Molėtų rajono savivaldybėje išdavimą apskaičiuojama taip:

R P D T, kur

R – apskaičiuota rinkliava (Eur);

P – reklamos plotas (kv. m.).

Reklamos plotas apskaičiuojamas pagal stačiakampio plotą, kai aukštis ir plotis matuojamas pagal labiausiai nutolusius įrenginio paviršiaus, skirto reklamai eksponuoti, taškus.

D – 1 kv. m atitinkamos reklamos patrauklumo zonos Rinkliavos dydis (Eur);

T – leidimo galiojimo terminas (metai, dienos).

8. Jei reklaminis įrenginys projektuojamas prie gatvių sankryžos – taikomas pagrindinės gatvės rinkliavos dydis.

9. Už išorinės reklamos, kurios dydis yra mažesnis kaip vienas kvadratinis metras (išskyrus 10.4 punkte nurodytas iškabas), įrengimą mokama vieno kvadratinio metro reklamos kaina. Apmokestinamos reklamos laikas pradedamas skaičiuoti nuo leidimo galiojimo pradžios.

VI. LENGVATOS RINKLIAVOS MOKĖTOJAMS

10. Nuo vietinės rinkliavos už leidimo įrengti išorinę reklamą išdavimą atleidžiami:

10.1. Molėtų rajono savivaldybės biudžetinės ir viešosios įstaigos, bei Molėtų rajono savivaldybės kontroliuojamos įmonės;

10.2. kaimo turizmo išorinę reklamą savivaldybės teritorijoje įrengiantys reklamos subjektai;

10.3. kultūros ir sporto renginių organizatoriai, reklamuojantys renginius, kuriuos remia Savivaldybė;

10.4. iškabos, kurių plotas ne didesnis kaip 1,0 kv. m. prie juridinio asmens ar juridinio asmens padalinio buveinės pastato, kurioje pateikta informacija, nurodanti juridinio asmens ar jo padalinio pavadinimą, arba prie juridinio asmens ar individualia veikla besiverčiančio fizinio asmens verslo vietos pateikta informacija, nurodanti juridinio asmens ar individualia veikla besiverčiančio asmens verslo pobūdį (parduotuvė, viešbutis, kirpykla ir pan.). Iškaboje gali būti nurodytas prekių ar paslaugų tinklas, vėliava, emblema, individualia veikla besiverčiančio asmens vardas, pavardė, individualios veiklos vykdymo registracijos pažymos arba įsigyto verslo liudijimo numeris ar kita papildoma informacija (darbo laikas ir pan.).

11. Vietinės rinkliavos dydis Molėtų rajono savivaldybės tarybos sprendimu gali būti sumažintas investicijų į miesto infrastruktūrą arba paramos vešiesiems renginiams dydžiu. Rinkliavos mokėtojai gali būti visiškai atleidžiami nuo vietinės rinkliavos mokėjimo, jeigu investicijos į rajono infrastruktūrą arba paramos vešiesiems renginiams (pateikus patvirtinančius dokumentus) dydis viršija rinkliavos dydį. Savivaldybės taryba turi teisę nustatyti ir kitas lengvatas Rinkliavos mokėtojams, atleisti nuo Rinkliavos mokėjimo arba sumažinti Rinkliavą.

12. Už laikotarpį, kai vietoje išorinės vaizdinės reklamos eksponuojama socialinė, aplinkosauginė, reklamuojanti Molėtų rajoną Savivaldybės eksponuojama reklama, vietinė rinkliava nemokama.

VII. RINKLIAVOS RINKIMO TVARKA

13. Rinkliava (įmokos kodas 53562) sumokama į Valstybinės mokesčių inspekcijos sąskaitą LT247300010112394300 AB banke “Swedbank”, prieš priimant sprendimą išduoti išorinės reklamos įrengimo leidimą.

14. Kad Rinkliava sumokėta, patvirtina pateiktas mokėjimo dokumentas (su banko žymomis) ar jo kopija, patvirtinta įmonės antspaudu ir vadovo parašu.

VIII. RINKLIAVOS GRĄŽINIMAS

15. Sumokėta Rinkliava arba jos dalis grąžinama:

15.1. kai sumokėta daugiau negu Molėtų rajono savivaldybės tarybos nustatytas rinkliavos dydis;

15.2. jeigu sumokėjus rinkliavą nebuvo išduotas leidimas įrengti išorinę reklamą.

16. Rinkliava arba jos dalis šių Nuostatų15 punkte nurodytais atvejais grąžinama, jeigu prašymas dėl jos grąžinimo Molėtų savivaldybės administracijai pateikiamas per vienerius kalendorinius metus po Rinkliavos sumokėjimo.

17. Rinkliavą jos mokėtojui grąžina Valstybinė mokesčių inspekcija pagal Molėtų rajono savivaldybės administracijos raštą.

IX. VIETINĖS RINKLIAVOS IŠIEŠKOJIMAS

18. Nesumokėta vietinė rinkliava iš rinkliavos mokėtojų išieškoma Lietuvos Respublikos įstatymų nustatyta tvarka, įskaitant neteisminį ir teisminį skolų išieškojimą. Jeigu asmuo nesumoka vietinės rinkliavos iki šių Nuostatų 13 punkte nurodyto leidimo išdavimo momento, Molėtų rajono savivaldybės administracija atsisako suteikti paslaugą, todėl delspinigiai nenustatomi.

X. VIETINĖS RINKLIAVOS APSKAITA

19. Vietinės rinkliavos apskaitą tvarko Molėtų rajono savivaldybės administracija Lietuvos Respublikos teisės aktų nustatyta tvarka.

XI. RINKLIAVOS RINKIMO KONTROLĖ

20. Rinkliavos rinkimą ir surinktų rinkliavos lėšų apskaitą kontroliuoja vietos mokesčio administratorius, Valstybės kontrolė ir Savivaldybės kontrolierius.

XII. ATSAKOMYBĖ UŽ RINKLIAVOS RINKIMO TVARKOS PAŽEIDIMUS

21. Asmenys, pažeidę Lietuvos Respublikos rinkliavų įstatymą ar su juo susijusius kitus teisės aktus, atsako Lietuvos Respublikos įstatymų nustatyta tvarka.

XIII. BAIGIAMOSIOS NUOSTATOS

22. Pasikeitus Lietuvos Respublikos teisės aktams Rinkliavos nuostatus keičia Molėtų rajono savivaldybės taryba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Parengė

Lina Spranginienė

Architektūros ir teritorijų

planavimo skyriaus specialistė